Papersnake/gushiwen huggingface dataset:
定军山叹
孙应时（宋代）

仲达受巾帼，佐治来闭营。君看此情事，岂办吾孔明。

八阵有天威，千里无留行。但度渭水去，贼势能不争。

便当截狼头，三辅即日平。连年计兹役，独坐粮运萦。

所以五丈原，驻军方杂耕。俶载维首夏，望望秋谷升。

云何西风至，忽已落大星。痛哉万世功，于此丧垂成。

炎精遂沦谢，王路终榛荆。三马肆蹄齧，群雄迄纵横。

公乎少徐死，此祸何由生。天机定谁执，变化纷可惊。

乔木定军山，空有身后名。世论复卤莽，呜咽志士情。

朗咏少陵诗，何诛陈寿评。
蚤出待许子
王廷陈（明代）

閒居尽日栖林谷，迟侣侵晨出郭门。沿溜舸船穿宿雾，枕山楼阁上朝暾。

交游四海谁能念，出处当年子试论。久息汉机甘落魄，无烦楚些续招魂。
师友六言一首
刘克庄（宋代）

闻诸师者本同，取之友者亦公。
高才有出象外，精义不离个中。
南渡大儒管见，西山先生正宗。
孤鸿篇
戴叔伦（唐代）

江上双飞鸿，饮啄行相随。翔风一何厉，中道伤其雌。

顾影明月一，哀鸣声正悲。已无矰缴患，岂乏稻粱资。

嗈嗈慕俦匹，远集清江湄。中有孤文鹓，翩翩好容仪。

共欣相知遇，毕志同栖迟。野田鸱鸮鸟，相妒复相疑。

鸿志不汝较，奋翼起高飞。焉随腐鼠欲，负此云霄期。
代先书奉迎庐帅元舆待制
郭祥正（宋代）

倦提椽笔厌承明，帝与兵符帅十城。箫鼓裂云迎五马，山川收雨引双旌。

藏舟浦暖鱼频跃，教弩台空雁不惊。入境观风先可喜，秋田高下熟香粳。
题书斋
龙辅（宋代）

深闺渐老大，始学谢娘诗。
描笔题成句，良人事作师。
白头惭卓女，团扇愧班姬。
岂敢传千载，聊将遣一时。
折桂令·崔徽休写丹青
乔吉（元代）

崔徽休写丹青，
雨弱云娇，水秀山明。
箸点歌唇，葱枝纤手，好个卿卿。
水洒不着春妆整整，
风吹的倒玉立亭亭，
浅醉微醒，谁伴云屏？
今夜新凉，卧看双星。
奉送知府郎中
张嵲（宋代）

文章足并汉西都，老大时时有著书。
共叹微言追正始，不徒能著似相如。
代言方伫如纶诏，揽辔今乘刺史车。
他日来归司帝制，未应褊狭效王舒。
饯光禄两张卿退居 其一
吕溱（宋代）

壮尔尽忠力，耆年保素心。东门脱圭组，南国傲云林。

水石排清景，檐楹入翠阴。杂花春莹酒，脆叶夜惊禽。

竹月歌攲枕，松风一解襟。体清尘累去，天得道腴深。

坐有三公适，中无一芥侵。大恩嗟未报，何日奉觞琴。
酬萧侯送蒲萄
虞集（宋代）

萧侯昔致蒲萄苗，山童不灌三日焦。宛西上品复亲致，手种窗南自浇水。

一月当生一尺长，移向江头薜荔墙。秋深雨足马乳重，举囊石压青霞浆。

是时萧侯当走马，来访衰翁茅屋下。酒酣舞剑倾一尊，不信金盘露如泻。
楚中秋思
张宸（清代）

日落长沙枫树红，断猿啼处暮云空。可知昨夜乡关梦，身在寒烟万点中。
题通云亭
王孝先（宋代）

小亭高古占城闉，地迥全无一点尘。时有行云自来去，晚来施雨欲留人。
流芦赞
释智遇（宋代）

江空芦苇叶冷，风静衲衣轻。
不得梁天子，无人知姓名。
司马厅独宿
白居易（唐代）

荒凉满庭草，偃亚侵檐竹。府吏下厅帘，家僮开被襆.

数声城上漏，一点窗间烛。官曹冷似冰，谁肯来同宿。
天坛峰下赠杜录事
白居易（唐代）

年颜气力渐衰残，王屋中峰欲上难。顶上将探小有洞，

喉中须咽大还丹。河车九转宜精炼，火候三年在好看。

他日药成分一粒，与君先去扫天坛。
庚子秋姚雪门学使将赴都门赠别 其一
纪淑曾（清代）

帆影破湘烟，春深古驿前。西窗话遥夜，南国喜凉天。

交意淡如此，客心愁黯然。江头花月夕，强半是离筵。
偈二首
释惟清（宋代）

何知龙肉即独肉，细语粗言尽入神。
惜彼当年老居士，大机曾未脱根尘。
句
姜夔（宋代）

小山不能云，大山半为天。
句
邓伯秀（宋代）

在我时舒卷，从他自去留。
句 其二
刘泾（宋代）

晓来风入万花动，零落满头飞下时。
天净沙
朱庭玉（元代）

暖风迟日春天，朱颜绿鬓芳年，挈榼携童跨蹇。溪山佳处，好将春事留连。（春）
参差竹笋抽簪，累垂梅子攒金，旋趁庭槐翠阴。南风解愠，快哉消我烦襟。（夏）
庭前落尽梧桐，水边开彻芙蓉，解与诗人意同。辞柯霜叶，飞来就我题红。（秋）
门前六出狂飞，樽前万事休提，为问东君信息。急教人探，小梅江上先知。（冬）
谢知府寇相公降访
魏野（宋代）

昼睡方浓向竹斋，柴门日午尚慵开。
惊回一觉游仙梦，村巷传呼宰相来。
同常和仲谒照老和仲有诗次其韵
李流谦（宋代）

杏花一标凌晓寒，刮眼创见春风远。
天涯作客归未得，主人好事客疎顽。
鸣鸠唤雨绿野净，游丝挂空白日閒。
只园有僧坐隐几，柱杖与子来扣关。
薰炉午篆转轻缕，净瓶晓汲翻微澜。
禅僧不摇月照水，雄辩猝起雷破山。
痴儿浪说三组贵，向我不博一笑欢。
归来妙语出顷刻，照坐绮縠纷斓斑。
火争为续永和帖，清景一失情易阑。
除夜立春
唐之淳（明代）

今年残腊今宵尽，明岁新春明日来。天上列星归次舍，人间万物动胚胎。

土牛鞭映椒花酒，綵燕风吹爆竹灰。尘世百年惊四十，可堪时序两相催。
送林宽下第东归
黄滔（唐代）

为君惆怅惜离京，年少无人有屈名。积雪未开移发日，

鸣蝉初急说来程。楚天去路过飞雁，灞岸归尘触锁城。

又得新诗几章别，烟村竹径海涛声。
听竹枝赠李侍御
白居易（唐代）

巴童巫女竹枝歌，懊恼何人怨咽多。

暂听遣君犹怅望，长闻教我复如何。
次韵杨久中阻雨
毕仲游（宋代）

鸡鸣虽不改，人病自添慵。地滑泥无迹，檐疏瓦有松。

天低浑似幕，云怒不成峰。欲决繁阴破，惭无利剑锋。
文殊大士为龙女说法赞
释师范（宋代）

文殊说法，所说何法。
女子成佛，所成何佛。
无法可说，无佛可成。
卧龙奋迅，狮子嚬呻。
山居吟 其七
清珙（元代）

山形凹凸路高低，石占云头屋占蹊。地窄栽来蔬菜少，又营小圃在桥西。
起蛟行
唐英（清代）

起蛟起蛟天茫然，好生好杀敢问天。一蛟方生万户死，江左江右常若此。

蛟也幸矣民堪怜，江村溪堡填深渊。蛟生于天何功德，民死于蛟何冤愆。

将欲殄恶彰天讨，洪涛谁见分愚贤。更谓民孽应浩劫，狂蛟司命天无权。

天不见苍头黔首蚩蚩子，骨肉漂流一时死。攀流触浪命悬丝，呼救号天天不理。

纵使万死漏一生，庐舍田园空逝水。今宵新鬼昨宵人，昨日富室今孤贫。

一草一木天生意，忍驱赤子饱鬐鳞。安得周处斩蛟剑，遍搜溪谷穷涯津。

尽斩蛟头扫种孽，狂澜永尽无沈沦。
秋怀 其九
王元俸（明代）

江亭野色静年芳，节序催人昨夜霜。

秋馆残池荷叶歇，柴门临水稻花香。半溪细雨敲寒竹，万里沙鸥弄夕阳。

取次花丛懒回顾，海天愁思正茫茫。
次韵魏宗明携酒小集
周紫芝（宋代）

山翁烂醉习家池，碎剪黄花点玉卮。亹亹听君真有味，皇皇怜玉欲何之。

难陪痛饮心先醉，强作朱颜老易衰。明日囊中有新句，尚堪醉墨写淋漓。
再和乐道
韩维（宋代）

凤凰台下芳林合，鸭子陂中绿水深。
不惜清光输曲沼，欲将幽韵伴鸣琴。
余波及晋良惭昔，春服沿沂正在今。
洗耳濯缨何足道，愿同沉醉复高吟。
为啸石二兄得馆寄呈六绝 其四
安魁（清代）

苜蓿阑干道亦崇，生涯冷澹与秋同。如描此地无文处，直上羲皇古朴风。
鹧鸪天·兰溪舟中
韩淲（宋代）

雨湿西风水面烟。一巾华发上溪船。帆迎山色来还去，橹破滩痕散复圆。
寻浊酒，试吟篇。避人鸥鹭更翩翩。五更犹作钱塘梦，睡觉方知过眼前。
内宴奉诏作
曹翰（宋代）

三十年前学六韬，英名常得预时髦。
曾因国难披金甲，不为家贫卖宝刀。
臂健尚嫌弓力软，眼明犹识阵云高。
庭前昨夜秋风起，羞睹盘花旧战袍。(睹 一作：见)
少年行二首
李白（唐代）

击筑饮美酒，剑歌易水湄。
经过燕太子，结托并州儿。
少年负壮气，奋烈自有时。
因击鲁勾践，争博勿相欺。

五陵年少金市东，银鞍白马度春风。
落花踏尽游何处，笑入胡姬酒肆中。
故仆射司马文正公挽词四首
张耒（宋代）

伊洛平生兴，园林独乐居。
曾过郑公里，得御李膺车。
华屋当年客，名山异代书。
定知传不朽，埋玉自沾裾。
采石亭观浪
郭祥正（宋代）

洞庭秋高北风起，怒浪排空日光眯。坐见雪山飞从物外来，地轴天关恐将圮。

移沙裂石失浦溆，群龙呀牙鲸掉尾。舟人但如鹳鸣垤，咫尺存亡隔千里。

嗟哉至柔物，澒洞安可当。大禹没已久，巨浸谁为防。

须臾风收浪亦静，嫦娥洗月添寒光。湘妃妙曲鼓未彻，汨罗之魄云徜徉。

而今君臣正相乐，法弊一一新更张。监司精明郡县肃，国无忠愤惟循良。

洞庭怪变自出没，回首天边归雁行。
句
宋祁（宋代）

可但鱼知丙，非徒字识丁。
陈长卿凌季文自弋阳寄酒麹以诗谢之
王洋（宋代）

六十行年两鬓苍，兴来犹爱引杯长。
黄翁垆下山河远，酒母车来驿传香。
碧落侍郎烧鼎诀，粉闱仙客驻颜方。
三斟卯饮心无事，一枕亡何是故乡。
步蟾宫·坎离乾兑分子午
吕岩（唐代）

坎离乾兑分子午。但认取、自家宗祖。炼甲庚、更降龙虎。地雷震动山头雨。要浇灌、黄芽出土。有人若问是谁传，但说道、先生姓吕。
卫辉阻雨奉别幸庵彭太保
边贡（明代）

宦情时事剧秋云，话到伤心不忍闻。别梦迢迢似明月，汉关楚塞远随君。
次韵陆岩老祠部见寄五首 其五
葛胜仲（宋代）

镜中双鬓未全华，退隐林泉意绪嘉。春圃带烟锄径草，夜灯和雨看檐花。

神能自卫同干越，老更知涂似渥洼。文注五河初不竭，从来惟属士衡家。
月夜
孔平仲（宋代）

平生最好月，况此秋夜阑。长风送荡漾，浩露洗团团。

仰头视虚空，光采如可餐。星辰敛芒角，河汉收波澜。

更无微云翳，挂此白玉盘。六合静皎皎，万木凉珊珊。

为尔废昏卧，徘徊更漏残。更登高处望，历历见湖山。

爽气集冰雪，清心生羽翰。便欲御泠然，因之游广寒。

一临天池水，沐浴随飞仙。
引极三首·望仙府
元结（唐代）

山凿落兮眇嶔岑，云溶溶兮木棽棽。中何有兮人不睹，
远欹差兮閟仙府。彼仙府兮深且幽，望一至兮藐无由。
望不从兮知如何，心混混兮意浑和。思假足兮虎豹，
超阻绝兮凌踔。诣仙府兮从羽人，饵五灵兮保清真。
醉歌行留别张潜
王恭（明代）

中夜饮，朱颜酡，郁金美酒金叵罗。扬眉吐气为君醉，相逢不饮当奈何。

思君隔长河，会少离别多。剧欢继银烛，婉娈出青娥。

江讴越吹空浩荡，郢中白雪扬清歌。春风无情吹桃李，昨日花开今结子。

贵贱悠悠何足论，古来万事东流水。邙山之坟半无主，马鬣蓬科动离黍。

铜雀歌钟散晚烟，茂林松柏凋寒雨。酒阑莫唱丁都护，空使哀情慨今古。

青镜频看发渐稀，黄金一去交难固。少年心事谁共知，结交误结轻薄儿。

一朝贫贱忍相弃，岂惜浮沈应有时。楼头杨柳垂青丝，楼上与君伤别离。

伤别离，长相思。水流花谢两相失，雨散星离从此时。

明朝更越千万山，再歌一曲行路难。行路难，摧心肝。
雍雍者鸿十六章 其十五
黎景义（明代）

詹彼桃山，嵩柏彧彧。猗欤母德，尔胤茀茀。尔教肃肃，蘉学时笃。

从以天禄，万寿戬谷。
珠公归自永阳山中出其山居槁因赋 其一
廖大圭（元代）

政为时危去卜居，不知霜雪满头颅。归来一笑诗成卷，还记桃源路也无。
郭熙画秋山平远（潞公为跋尾。）
苏轼（宋代）

玉堂昼掩春日闲，中有郭熙画春山。
鸣鸠乳燕初睡起，白波青嶂非人间。
离离短幅开平远，漠漠疏林寄秋晚。
恰似江南送客时，中流回头望云巘。
伊川佚老鬓如霜，卧看秋山思洛阳。
为君纸尾作行草，炯如嵩洛浮秋光。
我従公游如一日，不觉青山映黄发。
为画龙门八节滩，待向伊川买泉石。
自思忝幸因动咏吟
李昉（宋代）

如蓬短发不胜簪，筋力衰赢分所甘。
清职美官皆遍历，物情时态尽深谙。
乘轩服冕身可用，啸月吟风意尚躭。
安得故人频会面，一罇相对共醺酣。
贺新郎（送赵伯泳侍郎守温陵）
王迈（宋代）

忆昔同时召。正青山、亲提量尺，量材廊庙。当日班行比元祐，北量西珠照耀。一转首、宫南移调。君自鸟台登骑首，觉精神、风采增清峭。数贤者，一不肖。

酒酣耳热憔长啸。便翩翩、辍班荷橐，一麾闽峤。堪笑狂生无用处，垂老云耕月钓。这富贵、非由人要。畴昔评君如量雪，好条然、琴鹤风尘表。清献后，又有赵。
冬夜伍国开有开同诸从过宿小楼以酒态美如嵇叔夜诗才清似沈休文为韵赋十四绝 其一
李孙宸（明代）

朔风猎猎吹，蓬鬓萧疏久。不用惜流年，且尽杯中酒。
玉连环影 元日解九连环
顾太清（清代）

连络，个个环相约。解得开时，本自无缠缚。系连环，解连环，一笑人间万事理皆然。
四月八日蒙文中饷黑饭作诗二首纪谢 其二
葛胜仲（宋代）

方叹流尘生范甑，何图香黍溢颜箪。将军尚未封侯贵，推去那容学井丹。
送子都兄赴建康粮料三首
李洪（宋代）

霸业衣冠事莫论，秦淮潮汐自潺湲。
新诗必有江山助，故国应无乔木存。
宅施鸡园钟阜远，塔藏鸟爪道林尊。
登临怀古情何限，想对三茅忆弟昆。
偈颂一百零二首 其四十
释慧远（宋代）

新岁有来由，烹茶上酒楼。一双无两脚，半个有三头。

突出神难辨，相逢鬼见愁。倒吹无孔笛，促拍舞梁州。
诗三百三首 其二十四
寒山（唐代）

快搒三翼舟，善乘千里马。莫能造我家，谓言最幽野。

岩岫深嶂中，云雷竟日下。自非孔丘公，无能相救者。
上元二首
王洋（宋代）

谁将膏粥饭蚕师，轻薄儿童觅彩衣。
游骑但知夸艳丽，祠门直莫欢寒微。
东城南陌春迷眼，逐马随车醉未归。
莫怪老翁闲坐久，鬅鬙灯火照柴扉。
题小斋壁
徐瑞（宋代）

卖药城南二十秋，得钱取醉酒家楼。近来不敢出山去，怕有人呼韩伯休。
寄人三首 其二
吕本中（宋代）

念昔无事日，同升夫子堂。江湖晚相见，犹喜共行藏。
滦京杂咏一百首 其七十四
杨允孚（元代）

为爱琵琶调有情，月高未放酒杯停。新腔翻得《凉州》曲，弹出天鹅避海青。
拟古
于石（宋代）

东篱有佳菊，埋没野草傍。
草蔓日以滋，菊苗日以荒。
生意几欲息，菊短草何长。
深秋严霜下，百草不复芳。
采采东篱花，澹然发幽香。
万物各有时，盛衰固其常。
荣华不足恃，穷困果何伤。
子瞻辞免起居之命令铄复用前韵一首以勉之
赵令铄（宋代）

登州与仪曹，到官如旅寓。螭陛凤凰池，翱翱未云暮。

冰雪照人清，黄色盈中部。譬如千日酿，一宿陋清酤。

载笔无多时，公真济时具。叹息贺德基，犹知我尸素。
秋尽日陪诸友登白佛阁
文同（宋代）

危刹隐高阜，孤轩横碧虚。
登临赏秋杪，笑傲乐公余。
野外景入画，坐中欢可书。
重城已严钥，归马尚踟蹰。
咏方圆动静示李泌
张说（唐代）

方如棋局，圆如棋子。动如棋生，静如棋死。
即事
白居易（唐代）

见月连宵坐，闻风尽日眠。室香罗药气，笼暖焙茶烟。

鹤啄新晴地，鸡栖薄暮天。自看淘酒米，倚杖小池前。
初六日过鄱阳湖入相见湾
杨万里（宋代）

阻风两日卸高桅，笑傲江妃縰酒杯。
及至绝湖才一瞬，翻令病眼不双开。
芦洲荻港何时了，南浦西山不肯来。
相见湾中闷人死，一湾九步十萦回。
偶读易兑卦衍朋友之义送历阳广文倪耕道应渊
方回（元代）

易象丽泽兑，朋友以讲习。
设官为之师，义取互相益。
六位六爻画，分明如六人。
君子不可疏，小人不可亲。
初以刚居一，不与四为应。
和兑未有疑，吉士故可信。
二以刚居中，承三其人柔。
孚兑内不感，有吉无悔尤。
六三柔失位，其凶曰来兑。
来兑欲媚我，妄说政可外。
九以刚居四，六处三五间。
商度久乃决，在恶三之奸。
五象师之位，刚德既中正。
上比六见剥，愿勿信彼佞。
极说不知已，引三之柔类。
此道未光大，正人所遐弃。
一令而民说，燮调奠乾坤。
一言朋友说，师道亦云尊。
大哉说之道，惟以刚为主。
师友相与间，柔佞谨勿取。
吕尚书挽诗二首
刘子翚（宋代）

昔在贤关日，雄飞接俊髦。
家因登第起，名为谏君高。
荷橐论思旧，牙旗出入劳，
伤心淝水变，遗恨激秋涛。
冬月桃花
徐寅吉（清代）

后雕正是羡孤松，何意桃开竹外逢。特遣陶公呵冻笔，再来渔父话晴冬。

放娇且喜霜难挫，解恨饶他雪未封。天纵一阳扶老干，成阴应不待春浓。
赠淮阳中丞王公子虞入户部六绝 其一
王世贞（明代）

千帆飞粟接天流，淮海长鲸一夕收。纳取伏波金印去，只教单拜富民侯。
和题郭山人五岳游囊杂录 其一 五岳图
李攀龙（明代）

远游何所佩，五岳真形图。怪尔烟霞里，精光互有无。
分书自序
王天性（明代）

自是乾坤一腐儒，早年曾学佩铜符。梦中争鹿从伊巧，夜里辞金信我愚。

却爱一官清似水，终令九子苦如荼。独馀架上书千卷，誇作槐翁燕翼图。
水浅舟滞解闷十绝
郑獬（宋代）

青天万里放醉眼，啼鸟一声伤客心。
携手寻春春尽日，此时真直万黄金。
偈颂一百二十三首
释普度（宋代）

一佛出世，千佛赞扬。
十方坐断，独露真常。
山苍苍，云苍苍。
半开半合，隐显全彰。
南闹市口小寓
林旭（清代）

二月长安键户眠，几多情绪放还牵。宁知车马喧喧度，只听风光晼晼迁。

白发四娘闲自得，朱笼百舌巧谁怜。夭桃秾李皆同院，寂寞无言伴枉然。
伤怀赠故人
孟云卿（唐代）

稍稍晨鸟翔，淅淅草上霜。人生早罹苦，寿命恐不长。

二十学已成，三十名不彰。岂无同门友，贵贱易中肠。

驱马行万里，悠悠过帝乡。幸因弦歌末，得上君子堂。

众乐互喧奏，独子备笙簧。坐中无知音，安得神扬扬。

愿因高风起，上感白日光。
华亭百咏·陆四公庙
许尚（宋代）

晋杰云亡久，嘉名未遽湮。
严祠坐遗像，犹解福吴民。
黄金
曾巩（宋代）

陈侯坐收百战楚，吕氏行取万乘秦。
田生立顾开两国，陆公微乘交二臣。
道旁白日忽再出，囊中黄金如有神。
何须首阳二夫子，不是九鼎输西邻。
湖天暮景五首
杨万里（宋代）

湖面黏天不见堤，湖心茭葑水周围。
暮鸿成阵鸦成队，已落还飞久未栖。
洞仙歌（刘守之任）
詹玉（宋代）

银菟分竹，是君王亲付。州在扶舆最清处。紫云楼、记取天语丁宁，襦绔手，好好为吾摩拊。

望公如望月，见说郴江，父老多时问来暮。旌旆试初凉，紫马西来，青丝络、秋风满路。早橘井丹成入仙班，有乔木前芳，事须公做。
再到积庆坟庄即事偶成 其一
文彦博（宋代）

不到伊川八九年，重来风物尽依然。惊回俗梦鸣皋鹤，洗净尘襟漱玉泉。

绿筱侵阶当蕙帐，苍霞满目对松阡。天怜老懒优深处，罢听晨鸡彻晓眠。
郊庙歌辞。梁郊祀乐章。庆顺
佚名（唐代）

圣皇戾止，天步舒迟。乾乾睿相，穆穆皇仪。

进退必肃，陟降是祗。六变克协，万灵协随。
望钟山
王安石（宋代）

伫立望钟山，阳春更萧瑟。暮寻北郭归，故绕东冈出。
春怀十首
汪莘（宋代）

大皞涵帝德，勾芒播皇仁。
群龙服苍驾，灵雨冒南岑。
渊鱼自暖服，谷鸟相和吟。
桃花既夹道，麦苗亦成林。
竹篱带夕阳，茅舍含清阴。
白苹空骋望，青枫第伤心。
况值圣明代，聊以陶吾真。
寄言同怀子，芳醪期共斟。
江南春 暮春
任观（清代）

春雨细，晚香微。垂杨深院静，满地海棠飞。娇红弱紫情何限，日日开帘看燕归。
山中答人
齐己（唐代）

谩道诗名出，何曾著苦吟。忽来还有意，已过即无心。

夏月山长往，霜天寺独寻。故人怜拙朴，时复寄空林。
送赞臣之山东 其五
寿富（清代）

笛声尽情咽，三叠曲已终。杨花如白雪，飘飘随熏风。

分手各无语，热血翻五中。屈指平生交，大半少始终。

岂其人凉薄，罪实在我躬。掩涕送公去，伫立心忡忡。

疏狂不自悛，此后谁相容。独处人世间，哀哉吾道穷。

斜阳忽焉没，流水逝以东。痛哭返蓬户，泪渍襟袖红。
江南四迁国之亡天也歌以纪之
唐泾（宋代）

吴峰一发暮云孤，愁向湘累讯故都。
风去只余韵乐在，雁来还有帛书无。
杏坛有客陈孤注，平陇何人复五铢。
歌彻黍离风雨恶，南山深处叫乌乌。
疾愈步庭花
陆畅（唐代）

桃红李白觉春归，强步闲庭力尚微。

从困不扶灵寿杖，恐惊花里早莺飞。
满庭芳（妓女）
黄庭坚（宋代）

初绾云鬟，才胜罗绮，便嫌柳陌花街。占春才子，容易托行媒。其奈风情债负，烟花部、不免差排。刘郎恨，桃花片片，随水染尘埃。

风流，贤太守，能笼翠羽，宜醉金钗。且留取垂杨，掩映厅阶。直待朱轓去后，从伊便、窄袜弓鞋。知恩否，朝云暮雨，还向梦中来。
偈颂七十六首
释师观（宋代）

年穷岁尽，有可言，
东村王老夜烧钱。野鬼闲神俱屏迹，
无依无欲是金仙。
癸丑二月重到汝阴寄子瞻二首
苏辙（宋代）

忆赴钱塘九月秋，同来颍尾一扁舟。
退居尚有三师在，好事须扁十日留。
倾泻向人怀抱尽，忠诚扁国始终忧。
重来东阁皆尘土，泪滴春风自不收。
百顷西湖十里源，近依城郭带川原。
古台駊騀先临水，野寺参差半掩门。
远泛便成终日醉，幽寻不尽数家园。
钱塘未到能先说，更着青山两岸屯。
留别邓南夫四首 其四
陈渊（宋代）

比余于玉有奇文，一落泥涂十二春。惭愧深知同鲍叔，尚言荆璞定逢人。
游烂柯山宿莲圣庵得年字
区怀瑞（明代）

棋声只在暝云边，寻到庵灯尚渺然。净业总忘蜗角世，息心还礼辟支禅。

矗烟髣是千人石，写漏知从几叶莲。但使尘劳清此烦，何须更度斧柯年。
仙女台（得仙字）
皎然（唐代）

寂寂旧桑田，谁家女得仙。应无鸡犬在，空有子孙传。

古木花犹发，荒台路未迁。暮来云一片，疑是欲归年。
怀查夏重
史申义（清代）

笑指君山一髯青，明湖容易见春星。思伊月黑寥天句，能使湘江泣百灵。
挽刘金部
陈元晋（宋代）

忠清家法见闻中，蜀产凋零又到公。
搞伪一门诚节谊，明伦数语最精忠，
郎替勇退声名重，使传贤劳惠利丰。
时事方艰人物眇，可堪收泪洒悲风。
送前人赴阙
赵抃（宋代）

正性归忠谊，名谈见本原。中丞有贤子，宣圣得真孙。

解职留民惠，还朝拜主恩。东方要安堵，一为上前论。
偈颂二十九首 其二十四
释清了（宋代）

旨外明宗，玄中辨的。古帆不挂，洞水逆流。黄芦渡口奏阳春，偃月城头吹画角。

岂止异苗繁茂，须知别有圆音。更休烂炒浮沤，便请乘时撒手。
阮郎归
李之仪（宋代）

朱唇玉羽下蓬莱。佳时近早梅。惜花情味久安排。枝头开未开。

魂欲断，恨难裁。香心休见猜。果知何逊是仙才。何妨入梦来。朱唇玉羽，湖湘间谓之倒挂子，岭南谓之梅花使，十二月半方出。
四月初二日出兵恰满一月百姓未得下城
方回（元代）

久谓兵当解，何知战未休。
属方甜笋蕨，遽已艳葵榴。
次韵尧明见和因及李萧远五诗 其三
吕本中（宋代）

故人飘散各穷途，诸老交情却未疏。赖有清诗在书案，时时翻读伴更初。
汉宣帝行镫铜槃歌
周大枢（清代）

周秦以前不易得，博古争求汉时物。行镫无檠制河东，上有啬夫名字勒。

曾孙才类武帝雄，独以赏罚综群釭工。黄龙五凤作年纪，生平好尚将毋同。

夜向甘泉祠太乙，羽盖芝旗拂云出。铜衔烛耀天衢，影落星河上白日。

一自黄貂易黑貂，诸陵松柏风萧萧。此镫流落亦何惜，玉碗犹闻出市朝。

土花分紫波分绿，更阅千年如电速。弃掷云泥两不知，高岸人间几成谷。

翰林先生癖嗜古，入肆殷勤赎五羖。归来著手日摩挲，爱剧红肌十五女。

一曲雕龙感慨生，转令旧事忆西京。铜槃只是无言语，何限千秋万古情。
得寒还札
释函可（明代）

敢向寒边叹索居，衰残难执化人裾。曾同一窖终怜雪，已到中天却寄书。

生死既分情倍切，去留虽异罪仍俱。竹林未便成荒棘，珍重逢人莫谩歔。
梦草庵为余诗琼赋
梁穗奇（明代）

书阁残吟掩楮帷，黑甜酣致兆多奇。烟光染罽迷庄蝶，春思因风达谢池。

缥缈柔香偏淡处，悠扬嫩翠正深时。家儿且莫䰙茶臼，待得醒来定有诗。
雨过阮怀留同鲁玉小饮拨闷戏成
梅庚（清代）

雨丝十日尚漫漫，屋角斜阳路未乾。花白花红春闭户，舍南舍北水平滩。

野田黄雀披绵少，山县鲥鱼入馔难。剩有瓮头陈虎骨，一开笑口百壶宽。
涧上居人
项安世（宋代）

跨涧作桥兼作屋，行人初到已泠然。
全家寝食淙琤上，韶濩声中过百年。
次韵通明叟晚春二十七首 其十六
释德洪（宋代）

清晨花下露团团，飞鸟行吟仰面看。杰句天资人不及，勿嗔岛瘦与郊寒。
感怀
方岳（宋代）

三十年前气挂天，老来身世竟茫然。
穷愁正坐识丁字，生事不聊称子钱。
得见古人千载上，已忘今我一沤边。
刘伶坟上宁须酒，并与声名不用传。
杂述 其三
郑献甫（清代）

读书求甚解，用事想当然。渊明及东坡，言之苦不全。

陋哉一孔生，亦张两空拳。问尔欲何为？坐地思谈天。

未辨白非白，安知玄又玄。格物必博物，惭愧张茂先。
贺曾修撰帅江陵
董颖（宋代）

荆州刺史苏州似，可但超然五字诗。
试问清香凝寐处，何如夜雨对床时。
风流云散心方折，月落参横角更悲。
堂下为公理修竹，琳琅他日照幽姿。
谒灵康庙
曾几（宋代）

玉霄峰外海西头，即是衰翁所领州。
云水茫茫长发兴，春山叠叠未生愁。
旧时英物馀千载，胜地丛祠尚一丘。
苦雨凄风莫为崇，与君同乐亦同忧。
念奴娇
沈瀛（宋代）

赏心佳处，登临地、千古人人都说。何况江天来雪望，添得十分奇绝。倚遍栏干，下窥寒镜，照我容颜拙。举头惊笑，问天今是何节。

天外矗矗琼山，溶溶银海，上下光相接。年去岁来频览为，何事今朝浑别。坐蹴云茵，横牵绡幕，玉女来铺设。公余多暇，正堪同此风月。
一字百题示商君祥 其八十 醒
李俊民（金朝）

暂出陶陶境，那禁种种愁。举觞邀明月，却带醉乡侯。
如梦令
张元干（宋代）

潮退江南晚渡。山暗水西烟雨。天气十分凉，断送一年残暑。归去。归去。香雾曲屏深处。
早行
韦骧（宋代）

鸡声喔喔似相催，秣马登途酒一杯。海日欲升山顶赤，林霏初散岭头开。

自怜旅梦经千变，谁谓离肠祇九回。苟禄奔驰还窃笑，未能容易赋归来。
西皋先生季夏诗来俯慰寥泬仆病甚秋半差强展咏三复次韵谢兼简西村勾溪二翁
许相卿（明代）

怀人诗句绿阴暮，抱膝怡情红树村。木榻渐移当荫石，角巾时倚傍溪门。

松阴晴景湖天迥，沙碛秋光海气吞。白发青山老知己，徘徊吟弄入黄昏。
赋得山大丹花为大司马留村吴公寿 其二
屈大均（明代）

珊瑚亦作花，朵朵越王家。太赤才三岁，微黄即九霞。

长开无大小，不谢最纷葩。绝似公难老，精含海日华。
踏莎行 寄洛珍
束蘅（清代）

暖透窗纱，云迷院树。停针时有熏风度。闲看稚子捉杨花，小鸟无心来又去。

翡翠生色，芭蕉垂露。落红返照家门路。不知何事苦萦怀，怕听杜鹃啼不住。
初月
杜光庭（唐代）

始看东上又西浮，圆缺何曾得自由。照物不能长似镜，

当天多自曲如钩。定无列宿敢争耀，好伴晴河相映流。

直使奔波急于箭，只应白尽世间头。
赞历代天师·第十三代讳光字德昭
白玉蟾（宋代）

几年辟谷学飞行，挥破秋空一点青。
才到暮林风月夜，洞天隐隐步虚声。
荔枝香
杨泽民（宋代）

未论离亭话别，涕先泫。旋涤瑶觯，深挹芳醪，凝愁满眼。偎人大白须卷。歌遍。三劝。记得当时送□远。

素蟾屡明晦，彩云易散。后约难知，又却似、阳关宴。乌丝写恨，帕子分香为郎翦。愿郎安信频遣。
闰九月偕同人登辰山
廖国恩（清代）

携将笔墨作行装，乘兴飘然到上方。置闰几经逢九月，登高方上负重阳。

泉鸣万壑添岑寂，云起诸峰接混茫。最好山僧沽酒至，颓然共醉菊花觞。
句
苏易简（宋代）

玉堂臣老非仙骨，犹在丹台望泰阶。
送杜观罢举东游
姚合（唐代）

秋风离九陌，心事岂云安。曾是求名苦，当知此去难。

辛勤程自远，寂寞夜多寒。诗句无人识，应须把剑看。
游李将军梅园呈同游张廖童三子
黄佐（明代）

丹云出秋郭，萧晨恣游冶。凉飙动天末，紫翠满平野。

驾言税梅园，水竹自幽雅。方舟散鹥鹭，通川入桐槚。

兴乘虚籁发，目送惊湍泻。云飞答流讽，川咏避挥斝。

盘纡极展眺，尘悰倏潇洒。微茫高屿外，隐映暮霞赭。

营欢恨晷速，顾景不能舍。今日乃何日，胜引得陶写。

达士谢溟涬，浮荣譬风灺。文案苦缠纠，况复役车马。

缅怀区中人，亮志良已寡。
寄题双清亭
曾丰（宋代）

玻璃横眠苍玉立，不容朝市一尘入。
鱼泳鸟飞自荐扬，舟来车往谁收拾。
主人潇洒宅一区，子弟何师受何书。
马迁史里万古具，张说诗中四时俱。
诗编史帙一关目，姑掇余甭清冰肉。
床头拈出周易读，更悟太清清蜕骨。
水调歌头 太湖晓波
姚燮（清代）

三万六千顷，七十二芙蓉。晓烟浩浩不尽，晓水更濛濛。

帆影芦浩深处，人影琉璃明处，雁影界长空。山色互萦绕，一百里东风。

迷离树，是岭橘，是江枫。晴云摇旭其上，黄色乱青葱。

坐我舵楼横笛，不见芜塘走马，哀响激蛟龙。破浪羡伊稳，四扇侧罛篷。
题诗意图
郭翼（元代）

郁金堂上春浓否，薄薄罗襦杏子红。白日绣窗莺不语，都缘诗思落花中。
送别感赋
刘絮窗（清代）

理罢云鬟展转思，池塘正值梦回时。近来诗句如春柳，只向东风赠别离。
罗江客舍
戎昱（唐代）

山县秋云闇，茅亭暮雨寒。自伤庭叶下，谁问客衣单。

有兴时添酒，无聊懒整冠。近来乡国梦，夜夜到长安。
平湖十咏为过郎中太仆作 其二 案山晓翠
李东阳（明代）

远山青，青玉案，气漫漫，开爽旦。君不见乐游原上易黄昏，夕阳虽好空魂断。
舟游看山侄仲行业宣偕同袍周茂才载酒候登古文洲
区元晋（明代）

晓霜铺径薄于纱，路绕云根别有家。望断烟霞连紫极，坐惊蓬岛落天涯。

禽声讶客穿珠树，石势维舟障雪花。千载灵峰留宝藏，祇应玄览待张华。
公济和诗见闵耽书勉以教外之乐以诗请问二首 其二
朱熹（宋代）

未必瞿昙有两心，莫将此意搅儒林。欲知陋巷忧时乐，只向韦编绝处寻。
诗一首
谢直（宋代）

上有皇天下后土，此身不患无归所。
凭谁说与清河公，何苦为人和黄社。
满江红 四月初六
梅坡（宋代）

天佑生贤，安排个、麦秋六日。人尽道、英雄慷慨，中兴人物。

佛祖庆生宜后两，洞宾初度犹迟七。欲急流勇退作神仙，如何得。

州县考，劳书绩。东西府，今虚席。看台星北拱，寿星南极。

即见紫泥书下逮，须还玉笋班头立。愿得君、千载庆风云，齐箕翼。
送诗卷还周益公
杨炎正（宋代）

万象供吟景不悭，文穷催入鬓毛斑。
谭犀岂止退三舍，识豹仅能窥一虨。
水落旧痕溪石出，风收新雨岭云闲。
湖山千里无逃景，都入骚人卷轴间。
秋夜曲
李复（宋代）

玉刻麒麟烟缕直，生色屏风龟甲碧。
青娥无声满空白，兔影西甲转斜隙。
仙人莲花殷叶开，当心吐光照愁魄，
缦缨短后易水客，气动燕山骄子泣。
挽下天河倚渴倾，昆仑甲断无五色。
铜匣新开北斗高，电光惊飞走空壁。
鲸鱼斗死海水红，欃枪西出屯云黑。
酒酣挥舞七星寒，金精圯下留素策。
冬夜抄诗作
艾性夫（元代）

笔债穷年老发僧，砚寒还复夜敲冰。
西堂梦后无灵运，夔府归来有少陵。
诸老文章凡几变，千年风雅欠中兴。
矮窗烛暗成惆怅，忽见梅花月一稜。
追和紫霞翁记梦二首 其二
郭祥正（宋代）

笑上蓬莱第一山，葱苍半落有无间。金云璧月夜何永，玉殿珠无人斗閒。

五岳已能超险路，九天从此造玄关。回头为问桃源客，底事鸡鸣便欲还。
偈颂一百零一首 其三十八
释慧性（宋代）

独标万象，物外宣扬。天长地久，地久天长。
游大钵山西岩刘将军陆侯李三进士同集以横山最高处为韵赋诗三首 其一
翁万达（明代）

路连城北晓寒轻，晴入郊干倦眼明。烟树疏村天上下，野塘流水玉纵横。

亭亭洞口琪宫出，隐隐林间仙犬鸣。为有嘉宾来胜地，紫芝黄竹放歌声。
送李虞臣任宝昌令
康乃心（清代）

华岳仙人地，函关柱史家。铜章分海国，驿路指天涯。

众望真如岁，官评匪种花。东南民力竭，抚字在桑麻。
玉帘泉用伦使君韵
释函是（明代）

界破青山色，相看面目真。不因矜碎玉，何事到金轮。

莫问东流意，还同此日春。云烟笼不住，迢递出风尘。
正月节日，上宝历寺行礼，退述事
范梈（元代）

朝参不见承明庐，梦想三更尚是初。窅窅重山遮列炬，泠泠流水逐行车。

柴关响接群僧磬，草泽心驰上帝居。圣寿延长天广大，固应涵养及樵渔。
题夏太常满林风雨图二首 其二
徐溥（明代）

琅玕年来不入贡，散作人间彩凤毛。风雨一番龙茁角，坐看苍翠拂云霄。
春閒戏书三首
李新（宋代）

几家桃李高低树，一望江山表里春。
寂寞无心看花去，悬知自有看花人。
游定明塔院作二颂 其一
释清远（宋代）

大士安禅地，千松塔院春。门深松桧老，事古岁时新。

人礼香灯夜，鸟啼花雨晨。祇应禅石上，去住亦通神。
清明二首
杜甫（唐代）

朝来新火起新烟，湖色春光净客船。
绣羽衔花他自得，红颜骑竹我无缘。
胡童结束还难有，楚女腰肢亦可怜。
不见定王城旧处，长怀贾傅井依然。
虚沾焦举为寒食，实藉严君卖卜钱。
钟鼎山林各天性，浊醪粗饭任吾年。

此身飘泊苦西东，右臂偏枯半耳聋。
寂寂系舟双下泪，悠悠伏枕左书空。
十年蹴踘将雏远，万里秋千习俗同。
旅雁上云归紫塞，家人钻火用青枫。
秦城楼阁烟花里，汉主山河锦绣中。
春去春来洞庭阔，白苹愁杀白头翁。
寄赵德庄以过去生中作弟兄为韵七首
韩元吉（宋代）

处世那近名，居官敢言清。
平生阿堵物，畴能字之兄。
春风一杯酒，与君花下倾。
穷秋动摇落，江湖渺离情。
次岭上壁间韵
朱槔（宋代）

云卧双峰祇对亭，黄尘萦拂玉梅惊。春风一棹归来早，谁作窗间拥鼻声。
画堂春
陆卿子（明代）

晴空烟袅柳丝微，乱红风定犹飞。杏花零落燕空归，门外鸦啼。

慵病不禁宽带，讳愁无那尖眉。香消斜倚画屏时，此恨谁知。
一舍
晁说之（宋代）

一舍终朝得自容，强如平昔慰涂穷。
炉心搜火分香烬，砚首融冰护笔锋。
愁极偶逢醽醁酒，梦回犹待景阳锺。
庙堂未肯驱胡骑，四海九州思会同。
过松源晨炊漆公店六首·其三
杨万里（宋代）

后山勒水向东驰，却被前山勒向西。
道是水柔无性气，急声声怒慢声悲。
初夏二首 其二
舒邦佐（宋代）

卢橘金珠似，杨梅火齐如。燕衔春去后，蝉噪夏阴初。

药访三年艾，心凝一束书。老身仍著病，节物最关渠。
閤皂山一首
傅汝舟（明代）

群处纷生虑，孤游规性适。适性赖山水，在客眷弥获。

昨策洗玉池，于今憩玄石。发地峰森竦，负暄鹿充斥。

稠岩兴霞文，复涧贯泉脉。璿台何其峻，丹梯百馀尺。

祈祈春朝素，流流神瀵白。鸟归幽业动，猿叫白云隔。

仰倾搴瑶华，俛恋掇水碧。物颐累自荡，赏散情无择。

窟宇孙被发，云峰谢灭迹。良觌冀古人，嗒然终日夕。
步入衡山
范成大（宋代）

应有人家往隔溪，绿阴亭午但闻鸡。
松根当路龙筋瘦，竹笋漫山凤尾齐。
墨染深云犹似瘴，丝来小雨不成泥。
更无骑吹喧相逐，散诞闲身信马蹄。
和颜长官百咏 其三 农桑
朱继芳（宋代）

淡黄竹纸说蠲逋，白纸仍科不稼租。努力经营犹恨晚，官司那问有钱无。
颂古四十五首
释如珙（宋代）

白水田边问路头，雪眉婆子打耕牛。
草鞋泥滑青山远，不是愁人也著愁。
西江月慢
蒋敦复（清代）

乘风万里，飞一叶、浪花千尺。横海拥楼船，蓬山西望，钓龟竿掷。

奈壮怀、未遂平生，夕烟江上，且吹渔笛。渺水天、四顾茫茫，兹意问谁识。

叹远树、无枝依倦翼。看满野、蜚鸿似织。酹酒江神盟誓在，祗此言难食。

纵绿林、豪客相逢，刺船而去，可知端的。正鼓枻、山色月明空籁寂。
赠陈司谏正叔
雷渊（金朝）

洗兵有志挽天河，补衮刚留谏诤坡。赋出石肠还婉丽，政成铁面却中和。

寒侵桃李凄无色，雪压池塘惨不波。急手尊前谋一醉，六街尘土涴人多。
邵伯阻风小泊赠送行诸公
陈造（宋代）

长征每爱日，小泊未遻意。
阴风自南北，客子咱轩轾。
召棠望吾乡，不作秦越异。
船阁雁鹜洲，人穿鱼暇市。
相逢各吴语，知识十三四。
水实不自买，海错有佳馈。
饯行余十客，超俗见友义。
笑谭寒谷春，为我洗羁思。
相与卧玉瓶，跋烛得微醉。
老怀易作恶，别语毋动喙。
赞喻弥陀掩遗骸
张浚（宋代）

刀兵劫海苦漫漫，原野遗骸葬若干。
尽大地人须荐取，眼睛突出髑髅寒。
捣衣曲（一作送衣曲）
王建（唐代）

月明中庭捣衣石，掩帷下堂来捣帛。妇姑相对神力生，

双揎白腕调杵声。高楼敲玉节会成，家家不睡皆起听。

秋天丁丁复冻冻，玉钗低昂衣带动。夜深月落冷如刀，

湿著一双纤手痛。回编易裂看生熟，鸳鸯纹成水波曲。

重烧熨斗帖两头，与郎裁作迎寒裘。
余自刑部员外郎为时权所挤值盘石出镇藩屏…长句寄所知
韩偓（唐代）

正叨清级忽从戎，况与燕台事不同。开口谩劳矜道在，

抚膺唯合哭途穷。操心未省趋浮俗，点额尤惭自至公。

他日陶甄寻坠履，沧洲何处觅渔翁。
十月旦读子美北风吹瘴疠羸老思散策之句初寮尝作十诗因次其韵 其二
朱翌（宋代）

问学要根柢，文章忌雷同。字求反切当，义用训诂通。

纵之逼论剑，收之入檀弓。平生苦我心，不如作一农。

林间潇洒侯，川上赤鲩公。姑从贤者乐，勿笑鄙夫空。

秋宵引佳月，暑昼追凉风。如此了一生，我其塞上翁。
题萧岳英常州草虫轴盖画师之女朱氏之笔二首 其一
杨万里（宋代）

常州草虫天下奇，女郎新样不缘师。未应好手传轮扁，便恐前身是郭熙。
飞来寺 其四
钟万春（明代）

为客江湖已廿年，抠衣今谒大罗天。玉环金锁成尘事，云笈尼罗总自然。

琪树带霞笼宝筏，天花凝露印瑶川。慈航觉路元非幻，四谛真诠在目前。
发龙游
刘基（明代）

微飙献轻凉，客子中夜发。秋原旷无际，马首挂高月。

草虫自宫商，叶露光可掇。狭径非我由，周行宜如发。

扬鞭望南天，晴霞绚闽越。
春日田园杂兴十首 其十
陈舜道（明代）

春来非是爱吟诗，诗是田园感兴时。草地耕牛方有犊，花村吠犬那生氂。

麦青未必三时粥，桑绿其如二月丝。触物兴怀言不尽，春来非是爱吟诗。
齐天乐·清溪数点芙蓉雨
周密（宋代）

丁卯七月既望，余偕同志放舟邀凉于三汇之交，远修太白采石、坡仙赤壁数百年故事，游兴甚逸。余尝赋诗三百言以纪清适。坐客和篇交属，意殊快也。越明年秋，复寻前盟于白荷凉月间。风露浩然，毛发森爽，遂命苍头奴横小笛于舵尾，作悠扬杳渺之声，使人真有乘杳飞举想也。举白尽醉，继以浩歌。

清溪数点芙蓉雨，苹飙泛凉吟艗。洗玉空明，浮珠沆瀣，人静籁沉波息。仙潢咫尺。想翠宇琼楼，有人相忆。天上人间，未知今夕是何夕。
此生此夜此景，自仙翁去后，清致谁识？散发吟商，簪花弄水，谁伴凉宵横笛？流年暗惜。怕一夕西风，井梧吹碧。底事闲愁，醉歌浮大白。
苍雪崖
朱学熙（明代）

终古藏天巧，于今发地灵。翠凝岚作盖，青转壁为屏。

共讶移三岛，何曾倩五丁。泠然骨可蜕，奇绝冠图经。
将之苕溪戏作呈诸友 其六
米芾（宋代）

密友从春拆，红薇过夏荣。团枝殊自得，顾我若含情。

漫有兰随色，宁无石对声。却怜皎皎月，依旧满船行。
探春轩
韦骧（宋代）

东园亭榭巧相因，更辟东轩探早春。面直小桥通沼沚，背临宏搆拥松筠。

鸟鸣鱼跃先时得，柳绽桃苞入眼新。造物也知摇落久，应怜著意伺芳辰。
叠字招隐二首
白玉蟾（宋代）

逐逐且贪怎足。恋松楸，
爱莲菊。食玉衣锦，
池酒林肉。瓮埋地阁钟，
月泻天窗瀑。郑卫殆塞其聪，
赵燕可盲其目。镜盟钗诅谩交交，
马迹车尘何仆仆。名伤神兮宠辱若惊，
事掣肘兮进退惟谷。一真妄兮故知空不空，
观徼妙兮常有欲无欲。吾将先天后天明月之珠，
裁作左仙右仙女宝云之曲。
多稼亭看梅二首 其二
杨万里（宋代）

梅花不合太争春，政盛开时却恼人。试折一枝轻著手，惊飞万点扑衣巾。
十七夜对月
朱弁（宋代）

病骨怯风露，愁怀厌甲兵。人居绝域久，月向此宵明。

轮仄初经汉，光分半隐城。迟迟不肯下，应识异乡情。
田园吟
戴复古（宋代）

自古田园活计长，醉敲牛角取宫商。
催耕啼后新秧绿，锻磨鸣时大麦黄。
桐树着花茶户富，梅林无实秫田荒。
狂夫本是农家子，抛却一犁游四方。
题马香谷所藏王履吉借券手迹
吴寿昌（清代）

雅宜山人品最高，夙尚丘壑怀清操。陶谢诗格力摹古，钟王墨清勤挥毫。

尔时吴中盛风雅，从空坛坫来英髦。袁家伯仲文父子，一门名誉无凡毛。

山人结交殊不俗，往往觞咏称吾曹。即凭遗券证往迹，姓氏落落参翔翱。

因思山人洁持己，不苟一介防贪饕。乞米大夫岂得已，与钱司业非滥叨。

相须缓急亦偶尔，约剂贷息心劳劳。此非财贿屑计较，或惧嫌隙由锥刀。

名流琐事昔争羡，高人绝艺今重遭。我观笔势特劲逸，戏鸿舞鹤离尘嚣。

流传片楮等尺璧，不待碑板光难韬。往时长史判牍尾，公庭赚取滋喧嘈。

将毋此券亦类是，那忍焚折伤坚牢。马君吴人僻嗜古，所好物聚烦爬搔。

有时倾囊破羞涩，索及剩锦搜残膏。其乡佳话奔行箧，纷罗题识追风骚。

慎无展卷起三叹，金尽复来聊自豪。
过流曲川
屈复（清代）

回风陷日天如梦，流曲川平暮尘涌。行人马嘶古道傍，离离禾尘旌旗动。

杀气腾凌古战场，前啼鸺鹠后鹙鸧。降将云台曾未闻，三边侠骨空自香。

岂知到海泾渭血，寒潮不上天山雪。井底蛙声竟何在，十万游魂哭夜月。

满地閒花落新愁，至今河汉皆东流。同入蒲城化为碧，仙人掌上芙蓉色。
齿痛戏成三首 其一
汪炎昶（宋代）

齿应宜脱落，鬓已旧苍浪。肉食定无分，茹蔬犹见妨。

动疑难再稳，痛似忽微长。舌在吾何患，休看肘后方。
潇湘逢故人慢
钱应金（明代）

深秋村落，誇青菱香熟，素芋甜和。擘紫蟹，蒸黄雀，知己团聚，笑语婆娑。

浓烟淡雪，剪湘湖、几尺渔蓑。纵消受、白蘋红蓼，生平未免情多。

空怀古，时悱恻，十年来、可偿文债诗魔。叹世路蹉跎。

恐心费参熊，眉费松螺。风期阔绝，喜今夕、重话云窝。

寒潭月、皎然见底，问君不醉如何。
赠久轩提刑江东二首
汤汉（宋代）

江右皇华朔浙东，按行特地到山中。
柴门忽有高轩过，衰俗久山前辈风。
嵩岳气是摇消长，祝融开霁鬼神通。
荒崖绝谷留光彩，长使人怀太极翁。
沁园春·问讯梅梢
黄机（宋代）

问讯梅梢，小春近也，花应渐开。记华堂此日，红牙丝竹，欢声昨夜，翠玉樽罍。雾节童童，金旓曳曳，人自阆风玄圃来。嬉游处，任沧波变陆，劫火成灰。行天看取龙媒。笑卫霍当年如此哉。有笔头文字，何妨挥洒，胸中兵甲，解洗氛埃。见说君王，防秋才了，便著芝泥封诏催。功名事，付孱颜燕石，突兀云台。
谨和老人初冬寓笔十绝
洪咨夔（宋代）

煮茗烧香双赤脚，捡书洗妍一苍头。
斯文兴丧由天在，未用安排地起楼。
漫兴
胡仲弓（宋代）

大笑出尘间，吟谢得暂閒。
解衣临水阁，倚杖看云山。
归鸟声如市，骑牛歌更蛮。
明边一点墨，元是野僧远。
慈茔为盗所发，遗体如生，恸纪其事
郑用锡（清代）

我母殁十年，马鬣营高垒。何来意外遭，槥木痛伤毁！

衣服幸无亏，毛发亦条理。譬彼枯树春，精气尚存矣。

当其环观时，众论纷比拟。为考古遗书，一一道原委。

相传乃尸解，集仙传曾纪。冥冥造化间，孰为主宰是？

大哉圣人言，知生焉知死！
雪中崇之送麻姑一尊谢以前韵
费宏（明代）

醒眼寒窗对白虚，马军夜值卧瓶初。
呼童旋觅团脐蟹，谋妇方烹巨口鱼。
蕉叶浅斟能稍稍，梅花开放正疏疏。
心交久矣醇醪醉，岂必旴泉味有余。
金应第一百一十
文天祥（宋代）

追随三十载，艰难愧深情。
何处埋尔骨，呼号傍孤城。
张禹
李覯（宋代）

汉室尊儒未得真，只求学艺不知人。
君王幸已疑王氏，苦把春秋助贼臣。
贺顾非熊及第其年内索文章
刘得仁（唐代）

愚为童稚时，已解念君诗。及得高科晚，须逢圣主知。

花前翻有泪，鬓上却无丝。从此东归去，休为坠叶期。
四安道中所见
牟巘五（宋代）

崎岖踏破布行缠，负米担盐似蚁缘。
为羡生涯随处足，五湖鲑菜范公船。
诘旦思之世岂有不押之韵辄和北山十首
刘克庄（宋代）

嘈杂乘阴雨，跳梁占废池。
张唇谁不厌，磔腹帝宁私。
足踏银床险，身蒙锦襖痴。
世方多吻士，吾有感于斯。
累日倦甚不能觞客睡起戏作
陆游（宋代）

粉闇红蔫樽俎薄，不如止酒得安眠。无心已破浮生梦，有力聊轻造化权。

脱发满梳真老矣，断香萦几故翛然。晚知古佛中边语，正合蒙庄内外篇。
次韵蒲大受书怀十首
郭印（宋代）

事业乖初愿，聪明异昔时。
病多难止酒，愁极漫哦诗。
适俗非予好，从人莫己知。
经营三径就，安用印累累。
清明日清远峡作
徐铉（宋代）

岭外春过半，途中火又新。殷勤清远峡，留恋北归人。
澜沧江
牛焘（清代）

派落西荒外，洪涛卷地来。滩高飞怒雪，峡迫鼓潜雷。

野渡绳争溜，岩梁栈欲摧。东南雄保障，声震渤溟隈。
无题
李德裕（唐代）

松倚苍崖老，兰临碧洞衰。不劳邻舍笛，吹起旧时悲。
虞美人（许侍郎奕硕人生日）
魏了翁（宋代）

无端嫁得龙头客。富贵长相迫。云深碧落记骖鸾。又逐东方千骑、至人间。

妇前百拜儿称寿。季也参行酒。最怜小女太憨生。约住两头娘子、索新声。
寄刘泗州
黄庭坚（宋代）

生天生地常为主，此事惟应作者知。
康济小民归一臂，屈伸由我更由谁。
和万舍人分惠鲎鱼 其一
虞俦（宋代）

昌黎集里知名久，山海经中取喻何。柱后惠文渠勿恃，只今散地亦投戈。
八咏楼
方岳（宋代）

郡古低临水，城荒早闭门。
岸沙分路细，江南带云昏。
山岂缘诗瘦，楼应厌市喧。
前朝碑尚在，半已蚀苔痕。
次韵和颍昌叶翰林 目病废读书
程俱（宋代）

空华信无根，遗迹故非足。如公三万卷，碨磊贮心曲。

中虚自昭旷，不必岩电目。纳芥本无难，胶弦端可续。

亡书共推张，断简当问束。笑谈针左盲，指顾命骚仆。

岂知穷巷士，眼暗发将秃。短檠黮无光，默坐守幽独。

正当黜聪明，岂复分句读。便便了无庸，但有孝先腹。
淮寇
周紫芝（宋代）

近喜横戈寇，南来偃旆旌。濒江犹树栅，带甲谩持兵。

夜柝初寒枕，春田已趣耕。使君今尚父，应便是长城。
韩干马
苏轼（宋代）

少陵翰墨无形画，韩干丹青不语诗。
此画此诗真已矣，人间驽骥漫争驰。
寒食书事感怀
文同（宋代）

寥寥官舍静于僧，虽有园亭亦倦登。
桃杏花阴流似水，图书滋味冷如冰。
坐观棨戟惭无状，归扫松楸恨未能。
得报君恩便休去，虞卿前日本担簦。
农家六首 其三
陆游（宋代）

东舍女乘龙，西家妇梦熊。翁誇酒重碧，孙爱果初红。

栗烈三冬近，团栾一笑同。营生无缪巧，百事仰天公。
送僧归天宁万年禅院
安德裕（宋代）

迹自青门远，田衣贲在躬。旧房千峤外，归棹五湖东。

地力姜畦沃，年支芋盎充。从支乃荣道，一与祖心同。
春日六言十二首
刘克庄（宋代）

谩道三阳交泰，绝无一客来临。
仲尼于复卦见，子美云人日阴。
春悲行
胡皓（唐代）

夜鹊南飞倦，鸣鸡屡送晨。忽闻芳岁到，今日故园春。

试上亭台望，氛氲江树新。的的韶阳萼，迢迢佳丽人。

音容旷不接，景物徒相因。别怨如流水，移恩念积薪。

垂泪三危露，心断二京尘。远役鸿为伴，荒亭鬼作邻。

吾生殊卉木，憔悴此江滨。
燕子矶
钦善（清代）

水云飘渺岫云微，滚滚洪流怒截矶。江势欺山吞不尽，万峰群伏一峰飞。
满庭芳 留别京兆
王哲（金朝）

劝韩公，归东路，人子细消详。谈教我，须要写词章。地慈尊几旦，轮显，圆相明光。谁得，心无碍，古庆好施张。长。真善做，心灵点，常使玎铛。声敲振动，响尽琅琅。友须凭行果，花绽、金蕊馨香。鸟朗，蟾现处，正照满庭芳。
康录事宅送僧联句
皎然（唐代）

莲衣宜著雨，竹锡好随云。 ——皎然

见鹤还应养，逢鸥自作群。 ——崔子向
排闷
陆游（宋代）

残雪融成雨，寒灯结作花。
睡稀听啮鼠，坐久送栖鸦。
食似开僧钵，居如寓店家。
余年不须问，即此是生涯。
偈三首 其三
释道震（宋代）

石人问枯椿，何时汝发华。枯椿怒石人，何得口吧吧。

石人呵呵笑，枯椿吐异葩。红霞辉玉象，白玉碾金沙。

借问通玄士，何人不到家。
赠安禅僧如师
何梦桂（宋代）

一庵许大且休休，世界三千海一鸥。大地山河容不得，住持只在一毛头。
九月十日府委撞点巡铺马上得四绝 其二
萧立之（宋代）

天上斜河星灭明，人间宫漏隔重城。老兵几度搀前立，一簇寒灯听点名。
王治臣以余在告宠示嘉什
张伯玉（宋代）

新安泉石最为佳，多病何劳养岁华。
药好幸依桐圃近，山安惟畏酒垆赊。
狂思逸客浮沧海，渴想仙人饮绛霞。
欲傍重阳搘策起，菊房新小玉生芽。
颂证道歌·证道歌
释印肃（宋代）

法身觉了无一物，入灭降生非出没。
观身实相亦如然，究竟何曾离兜率。
谢人惠云巾方舄二首 其一
苏轼（宋代）

燕尾称呼理未便，剪裁云叶却天然。无心只是青山物，覆顶宜天紫府仙。

转觉周家新样俗，未容陶令旧名传。鹿门佳士勤相赠，黑雾玄霜合比肩。
醉石
曾几（宋代）

冷石磨青瑶，客至相与饮。
醉倒不用扶，真成一高枕。
老态
王禹偁（宋代）

白发不相饶，秋来生鬓边。
黑花最相亲，终日在眼前。
老态固具矣，宦情信悠然。
唯当共心约，收拾早归田。
赠陆翼王
周肇（清代）

君是左徒门下士，朅来相对哭途穷。遗孤袁粲累囚日，亡命王成赁保中。

书馆三馀淹夜雨，客颜一瘦怯秋风。结交世上黄金满，四海何曾识此公。
寄孙小隐
赵文（宋代）

恰似东山不见时，我怀如此更能诗。
传闻荐表虽无验，感激修涂独见思。
渝水微茫蓬岛外，秋风浩荡菊花期。
别来残锦何堪寄，羞示孙郎帐下儿。
以露雾风烟月晴雨江山雪为题咏梅十首 其一
周巽（元代）

粲粲萼绿华，盈盈花上露。花折露沾衣，凭谁寄情素。
赠朱秋坪明经即题其洗砚图
孙原湘（清代）

南梁北刘无昔人，后来更推蔡与陈。钟溪既老德清病，纷纷馆阁推麒麟。

朱君少有临池癖，日闭萧斋抚古迹。杀尽山中紫兔毫，洒残绝域金壶墨。

五十头颅鬓骚屑，染翰朝朝腕欲折。骆驼桥西片纸出，人道风神似松雪。

吾乡书法溯二冯，翁张汪邵谁雌雄？绝伦虽无羲献迹，古法未失钟胡风。

自从俗书逞姿熊，子弟家家学姚派。瓣香祇识奉华亭，笔阵谁知求晋代。

君今僻居临水村，罗列金石娱朝昏。红柿周围白板屋，绿天自裹铁叶门。

香姜古砚浮寒碧，浸入明漪涨云色。欲知君书得力处，但看一池秋水黑。
＊心香 劝世
马钰（金朝）

颜貌苍苍，髭鬓斑斑。愈遇迷、嫉妒贪悭。不忧自己，抚谓妻男。便巧心生，无心肯，放心闲。苦海波中，火院常耽。运机谋、积业如山。不求大道，一向痴顽。算有谁知，修仙易，养家难。
残暑
陈曾寿（清代）

残暑稽留忘主宾，追凉永夜坐逡巡。风悲微觉天地肃，月白孤馀肝胆新。

漠漠残香回细篆，沉沉暗水起微鳞。此身那得同沟断，任转陵迁谷变辰。
生查子
毛滂（宋代）

钗上燕犹寒，胜里红偏小。恰有尔多春，不许群花笑。

酒面粉酥融，香袖金泥罩。芳意已潜通，残雪犹相照。
九日
郑刚中（宋代）

倦客飘零若转蓬，一尊深念菊花丛。
马蹄踏处黄尘起，费习天涯浇帽风。
南柯子 其一 懒懒和卿谋韵
尤侗（清代）

侍女休催绣，才郎莫画眉。春来常倩梦追随。只为罗衣、不耐晓风吹。

垂手嫌红袖，凭肩恋锦帷。生憎花影学人窥。央得鹦哥、传语却忘谁。
太湖响石
楼钥（宋代）

何处飞来一段云，太湖风急到江城。
云中疑有群仙过，时听丁东环佩声。
赋玩珠岩
任续（宋代）

山林自空闃，游人事幽讨。
岫{左山右晃}与云关。来迹可堪扫。
艮维矗孤峰，玉簪倚天杪。
桂水琉璃碧，洄洑下萦绕。
谽谺岩穴深，虬龙双夭矫。
坤倪露幽秘，造化殚奇巧。
胜概畜眼无，何方觅蓬岛。
悠悠世俗情，是非苦胶扰。
水中蟹何罪，徒劳愠心悄。
人厄困无妄，砾石埋深窈。
风月几年恨，山光惨萝茑。
星郎太岳孙，长城隐南表。
戎旃整且暇，高情恣登眺。
郊坰拥小队，一见颜色愀。
旧观俄顷复，洞户天重晓。
伤心日月乃，人世几番老。
山川不相似，岁久依然好。
吕岩标强名，往事人能道。
孟公谩惊座，子夏冠非小。
桃符录余庆，邲战城濮兆。
冥数今乃验，常情定谁考。
哦诗纪贞石，聊侑芳尊醥。
河传 隋堤
沈榛（清代）

容与。江浦。隋堤深处。碧水依然。落花如雨。炀帝歌舞三千。

闲游携绛仙。

黄鹂宛转垂杨老。琼花好。忽失西京道。悲怀肠断，昔人永绝迷楼。

恨扬州。
答陈彝仲
吕陶（宋代）

天质疏慵一野夫，因从利禄走官途。惟知名爵有常履，非向尘埃言自殊。

万事放怀归失马，百年过晷任踆乌。雪霜毛发来还近，霄汉岐程去已迂。

凡骨易沉羞许卫，短材难斲累班输。每甘流落为迁客，岂免挪揄笑癖儒。

处落未能医拙病，揲蓍安敢卜亨衢。宜将大梦消荣辱，肯把虚名计有无。

顾我拙艰当晚涖，惜君留滞却长吁。玉工早夜荣圭壁，莫使球琳委路隅。
寄家书偶怀
刘开（清代）

回首征车出故林，浮云满地起层阴。临行已觉无他语，别去偏多不尽心。

人事半从春后改，江波流过汉阳深。东归久报芳洲隔，更听孤鸿月下音。
以羔裘如濡洵美且侯韵为八诗送夹谷子括赴明
戴表元（宋代）

鉴虚磨愈明，弦柔调自直。
临民要儒术，非但用三尺。
君看春秋学，从士能断国。
人情岂相远，赠了以不惑。
和竹溪三诗·昌黎与孟简尚书书
刘克庄（宋代）

纷纷儒墨互攻排，此事吾尝体认来。
一向嵩山面空壁，一于骊岫拨残灰。
贤如颜闵今亡矣，古有彭聃安在哉。
岁晚雪中逢族子，退之至此未忘骸。
史处士
皮日休（唐代）

山期须早赴，世累莫迟留。忽遇狂风起，闲心不自由。
鹧鸪天·每上春泥向晓乾
曾觌（宋代）

每上春泥向晓乾。花间幽鸟舞姗姗。年华不管人将老，门外东姗依旧寒。投簪易，息机难。鹿门归路不曾关。羡君早觉无生法，识破南柯一梦间。
谢张德恭送糟蚶三首
陈造（宋代）

旧笺虫介甘温性，樽俎风流每策勋。
況复糟糟小酲后，眼中群品此其君。
山居杂诗九十首 其十二
曹勋（宋代）

卜居得幽胜，景物无升沉。峰峦环郛郭，松竹排园林。

时时破寂寥，翛翛赖鸣禽。于焉自有得，天籁皆馀音。
定帆亭晚眺和王老师 其二
李之世（明代）

近山浮浅黛，远水淡微波。地僻惟松菊，亭閒自薜萝。

桑间时引雉，池畔足笼鹅。绝壁留题处，空惭和郢歌。
小湖
许当（宋代）

水德润于物，此湖无谓卑。
溪壑有通源，风涛无险朝。
泽广均田浍，功高济旱时。
好看雷雨会，腾踏起蛟螭。
赠张童子
真德秀（宋代）

虎头燕颔及鸢肩，自笑都无一事全。
惟有数条瓜样骨，尚堪山泽作臞仙。
灯下观菊花影同社中诸友赋 其二
袁宏道（明代）

一片篱花谱，吴绡墨未成。何人工点染，添我作渊明。

月浪沉沉路，风香淡淡情。骚魂多念汝，梦里屈先生。
望海潮·云龙双辅
石孝友（宋代）

云龙双辅，匣龙双起，当年楚尾吴头。借月命卿，占星分使，来宽吴瘵君忧。绣指屈儒流。□暂辍北阙，小试南州。协奏熏风，霈为霖雨岁登秋。春工点缀芳柔。正梅凝笑脸，柳弄青眸。柏叶荐觞，椒花载颂，休辞秉烛嬉游。乃眷在宸旒。更德标银管，名覆金瓯。共看朝天露稳，归拜富民侯。
佛米赞
饶节（宋代）

时平主圣，万国自靖。不杀而成，不征而正。矫矫虎臣，无所用命。

移将东南，介我佛会。久闻吾曹，念佛三昧。喑呜叱咤，化为佛声。

三令五申，易为佛名。一佛一米，为米三升。自升而斗，自斗而斛。

念之无穷，太仓不足。
春谷诗 为竺西和尚赋
刘基（明代）

条风自东来，雪消春谷暖。荒畦碧草短，清池细泉缓。

溪花明锦绣，时禽响弦筦。道人闲无事，习惯牛头懒。

过桥禅杖落，仕石袈裟袒。日暮精舍归，灯龛白云满。
友人元敏示以三题乃赓而和之 其二 刮字刀
释智圆（宋代）

质本精刚化，锋铓岂易群。未曾伤正典，长为铲讹文。

类与铅刀异，名将彩笔分。删书及定礼，曾忝立奇勋。
贤者之孝二百四十首·穆宁
林同（宋代）

傥非亲所乐，至枉道而行。
虽以三牲养，难辞不孝名。
挽崇宪靖王诗 其一
虞俦（宋代）

袭庆安僖八十春，绵绵仙李更蟠根。王封一品身尤贵，位冠三师德愈尊。

华萼楼边空堕泪，白蘋洲上重销魂。哀荣终始公何憾，节钺貂蝉萃一门。
陪窦侍御灵云南亭宴诗得雷字
高适（唐代）

凉州近胡，高下其池亭，盖以耀蕃落也。幕府董帅雄勇，径践戎庭，自阳关而西，犹枕席矣。军中无事，君子饮食宴乐，宜哉。白简在边，清秋多兴，况水具舟楫，山兼亭台，始临泛而写烦。俄登陟以寄傲，丝桐徐奏，林木更爽，觞蒲萄以递欢，指兰茝而可掇。胡天一望，云物苍然，雨萧萧而牧马声断，风袅袅而边歌几处，又足悲矣。员外李公曰：七日者何？牛女之夕也。夫贤者何得谨其时，请赋南亭诗，列之于后。

人幽宜眺听，目极喜亭台。
风景知愁在，关山忆梦回。
秪言殊语默，何意忝游陪。
连唱波澜动，冥搜物象开
新秋归远树，残雨拥轻雷。
檐外长天尽，尊前独鸟来。
常吟塞下曲，多谢幕中才。
河汉徒相望，嘉期安在哉。
信陵馆酒间二首 其一
雷琯（金朝）

閒过信陵饮，有怀信陵君。君去日已远，谁怜抱关人。

径携一壶酒，往酹公子坟。坟科久已平，墓木几为薪。

泉扉锁长夜，千载不复晨。昔与贤俊游，今为狐兔邻。

豪贵竟安在，念之心纷纭。有生会归尽，但恐后无闻。

此意不可必，且醉梁园春。
后湖放生诗
萧子良（南北朝）

释焚曾林下，解细平湖边。迅翮抟清汉，轻鳞浮紫涧。
野居
张籍（唐代）

贫贱易为适，荒郊亦安居。端坐无馀思，弥乐古人书。

秋田多良苗，野水多游鱼。我无耒与网，安得充廪厨。

寒天白日短，檐下暖我躯。四肢暂宽柔，中肠郁不舒。

多病减志气，为客足忧虞。况复苦时节，览景独踟蹰。
次韵庆善九日
葛胜仲（宋代）

二九依辰至，追欢付曲生。竹根拚醉卧，菊蕊正牵情。

杜曲酬佳节，陶翁爱此名。吹花更吹帽，相值得豪英。
明发韶州过赤水渴尾滩
杨万里（宋代）

船下惊滩浪政喧，花汀水退走沙痕。
一峰忽自云端出，只见孤尖不见根。
将之上京留别淮南书记李侍御
朱庆馀（唐代）

半似无名位，门当静处开。人心皆向德，物色不供才。

酒兴春边过，军谋意外来。取名荣相府，却虑诏书催。
外孙刘子野游学南安才归数日又告行匆匆赠以一诗为别且以勉之
王庭圭（宋代）

九十庞眉老舅翁，暂时见汝又西东。举头共看天边月，刮目知非吴下蒙。

学至超然应自解，诗唯穷者乃能工。太阿锻尽山中铁，始得光芒倚碧穹。
水调歌头五首 其四 春日赋示杨生子掞
张惠言（清代）

今日非昨日，明日复何如？朅来真悔何事，不读十年书。

为问东风吹老，几度枫江兰径，千里转平芜。寂寞斜阳外，渺渺正愁予！

千古意，君知否？只斯须。名山料理身后，也算古人愚。

一夜庭前绿遍，三月雨中红透，天地入吾庐。容易众芳歇；

莫听子规呼。
四月一日舟中
晁公溯（宋代）

渺渺无风浪自平，顺流乘晓放舟行。
汀苹不与春同老，池草能舟梦复生。
山色向人元不改，年华转景未须惊。
故人相会无多日，有酒何妨为我倾。
君莫疑行送道宗赴阙
郑善夫（明代）

长歌一曲杨柳枝，短歌一曲青云词。近前劝君君莫疑。

男儿不作儿女态，所贵国士当酬知。与君俱非年少时，桑弧蓬矢何当遗。

腰间环佩光陆离，取媚泉石非其宜。留侯只掉三寸舌，黄石将略真王师。

宁戚车下鸣声悲，风尘漫漫缁短衣。五羖大夫百里奚，世主不识终涂泥。

英雄所耻比草木，且复俛首就絷羁。故国万世尤神奇，安能郁郁久居兹。

子云寂寞空守雌，屈身伸道非君谁。君知鸿鹄合高飞，一翥万里无天涯。

短枋香稻藏罘罝，弋人慕君君不知。阆风玄圃便栖止，慎勿下饮淤塘陂。

于乎慎勿下饮淤塘陂。
山北纪行十二章章八句 其七
朱熹（宋代）

行轩复东骛，祠城当晚游。胡然冠盖集，不尽心期幽。

夜厌百谷喧，旦失千峰稠。出门有遗恨，回首空绸缪。
立秋后一日雨天欲暮小立问月亭
杨万里（宋代）

雨后林中别样凉，意行幽径不知长。风蝉幸自无星事，强为闲人报夕阳。
嘲杜鹃
潘玙（宋代）

把握年光属大钧，花开花落不由春。
杜鹃若是知机早，归去何须苦劝人。
逍遥咏
宋太宗（宋代）

道高人世礼周旋，语默如痴似不言。
冼涤要教心地静，狐疑扔不水萍翻。
经书说尽修真理，岁月休防罢引援。
雅合无为深见识，阴阳去住促寒暄。
子聿入城
陆游（宋代）

小砚寒生冻，孤灯翳复明。
衰翁守微火，稚子隔重城。
日落林无影，舟行水有声。
诗家忌草草，得句未须成。
晚泊示彦舟
黄淳耀（明代）

吴趋今古道，江上往来舟。泊处皆如昨，余心那不愁。

云山瞻北极，烽火戒南州。与子观垂钓，临渊亦有谋。
日月
孔平仲（宋代）

月行一何速，暂上青山还复落。众星厥弛不肯休，参横毕直争头角。

日行比月更疾驰，一日一夜绕天围。光辉所烛万里同，墙边炙背快老翁。
夜坐即事遣兴
陈翊（唐代）

小阁暮云远，乱山黄叶稀。
斗低天轴动，霜冷月魂飞。
爱客樽常满，寻诗带减围。
庭乌绕高树，游子亦思归。
观画像
王十朋（宋代）

似我岂真我，相看还自疑。陋非台阁像，高失布韦时。

吟苦眉常皱，忧多鬓早衰。惓惓畎亩志，无复画师知。
四偈 其二
释德洪（宋代）

见胜进者，心生嫉妒。以苾刍相，包蛇虺怒。不敢以身，而先天下。

包人同行，必有师者。孔老之圣，行已如此。奈何怀瞋，而称释子。

子以缘差，我故痛告。尽世间心，乃可学道。